《玉堂北栏丛竹》
宋代·宋祁

玉署凝严处，朱栏封殖恩。
其谁赏高节，祗自保孤根。
密幹青杠矗，危梢翠纛翻。
故林兹地隔，新实几时繁。
细籁供风枕，斜阴叠月轩。
雀惊冲叶堕，蝉静抱枝喧。
戴氏当年谱，梁王自古园。
对容金马客，深在玉堂门。
本以萧萧擢，还由冉冉存。
烟能留暝色，粉解记春痕。
拾箨题吟墨，披丛爽醉魂。
爱君同省树，不敢为人言。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。